Ushtria amerikane eliminon udhëheqësin taliban Mansoor
Mullah Akhtar Mansoor, i akuzuar për aktivitet terrorizmi dhe kontrabandë droge u vra në Pakistan nga një dron amerikan
Agjencia afgane e zbulimit konfirmoi vrasjen e udhëheqësit taliban Mullah Akhtar Mansoor nga një goditje ajrore amerikane në Pakistan, pranë kufirit me Afganistanin. Pakistani tha se autoritetet amerikane e kishin informuar për goditjen e realizuar. Zyrtarët pakistanezë reaguan me revoltim ndaj Uashingtonit për shkeljen e sovranitetit të Pakistanit. Islamabadi nuk e konfirmoi menjëherë vrasjen e Mansoorit. Sekretari amerikan i Shtetit, John Kerry, tha se SHBA pati arsye të forta për gjurmimin e Mansoor-it. Zyrtarët talibanë kanë konfirmuar privatisht vrasjen e udhëheqësit të tyre, por nuk pranojnë të identifikohen duke thënë se fjala përfundimtare do të thuhet nge Rahbani Shura, siç njihet këshilli udhëheqës i organizatës. Droni e kreu sulmin të shtunën në Dalbandin, në provincën pakistaneze të Baluçistanit, sipas agjencisë afgane të zbulimit, NDS. Zyra e Presidentit afgan Ashraf Ghani tha se udhëheqësi taleban ishte “i angazhuar në trafikun e drogës dhe terrorizëm, ndërkohë që gjymtonte dhe vriste afganë të pafajshëm”. Sipas spitalit civil në qytetin Quetta, dy trupa u transportuan pas goditjes së një taksie. Personat mbanin pasaporta pakistaneze, me emrat Mohammad Azam dhe Wali Mohammad, dhe në to kishin viza saudite dhe iraniane. Fotografia në pasaportën e pasagjerit, i korrespondon udhëheqësit taleban Mullah Mansoor. Eliminimi i tij është një goditje kritike ndaj talebanëve, fraksionet e të cilëve janë angazhuar në një luftë të brendshme që nga muaji korrik.